《过夹浦循转河至同里》
明代·徐庸

江流走西东，断岸分夹浦。石梁毁何年，涛浪自今古。

下有无底渊，神龙久为府。舟人罢撑篙，渔子但摇橹。

我船得风便，过此喜无阻。前临要津路，列栅连水浒。

虽云备盗贼，寔乃妨商贾。缘溪更寻汇，水浅隘沙土。

空将百尺牵，长年足辛苦。斜日到人家，腥风起鱼鼓。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。